Siden 1989 har tusindvis af børn udstillet malerier og andre værker på Aalborg Børnekunstmuseum. Men bestyrelsen bag museet har nu besluttet at opløse foreningen. - Det er selvfølgelig med vemod, at vi lukker ned. Vi har haft mange fantastiske oplevelser. Men nu glæder vi os over, at vi har været med til at sætte fokus på børns kunstneriske udtryk, og at vores arbejde har betydet noget, siger Kit Tønnes, der er næstformand for Aalborg Børnekunstmuseum. Og det bliver Kunsten, som skal føre børnekunsten videre. - Da vi startede, blev børnekunst ikke taget seriøst, og der fandtes for eksempel ikke museer, der udstillede børnekunst. Siden da er der kommet mange tilbud til, og vi føler, vi har fuldført vores opgave. Nu er tiden inde til at give stafetten videre til Kunsten, som vi siden 2006 har haft et virkelig godt samarbejde med, siger Kit Tønnes. Første udstilling i Søndergade Aalborg Børnekunstmuseum havde sin første udstilling i 1989, da Helle Vester Nielsen, der er formand for Aalborg Børnekunstmuseum, sammen med fire kolleger lavede speciale om børnekunst som afslutning på en efteruddannelse på lærerseminariet i Aalborg. Udstillingen foregik på Kunstpavillonen i Søndergade og var i samarbejde med kommunens daginstitutioner, og det blev et stort tilløbsstykke. Derfor lovede de fem pædagoger i 1990 Aalborg Kommune at danne Aalborg Børnekunstmuseum som forening. Museet var de første mange år placeret i kælderen under Hobrovejens Skole, hvor der hvert år var tre-fire udstillinger. - Der var en opbakning uden lige, og vi fik besøg af daginstitutioner og skolebørn fra hele Nordjylland, siger Helle Vester Nielsen. Da Hobrovejens Skole blev nedlagt som folkeskole, måtte der tænkes i nye baner for Aalborg Børnekunstmuseum. Helle Vester Nielsen og Kit Tønnes kontaktede daværende museumsdirektør på Kunsten, Nina Hobolth. Hun var begejstret for idéen om, at der skulle udstilles børnekunst på museet, og dermed har Børnekunstmuseet de sidste 14 år udstillet på ”Jeres vægge” ved caféen. Materiale fra Børnekunstmuseet kommer på Lokalhistorisk Arkiv.

Referat:
Børnekunstmuseets ledelse siger tak for nu og giver stafetten videre til Kunsten Kreativitarium.